3.5.2023
ET
Euroopa Liidu Teataja
C 157/55
4. rõhutab kohalike ja piirkondlike omavalitsuste keskset rolli riiklike taastamiskavade ühisel koostamisel, taastamisalade kindlaksmääramisel ja selliste näitajate määratlemisel, mis põhinevad kohalikel prioriteetidel ja kogukonna vajadustel, avaliku ja erasektori kaasrahastamisel ning sidusrühmade ja üldsuse kaasamisel, samuti nende rolli kohalike, integreeritud ja kohapõhiste taastamismeetmete rakendamisel.
Komitee toonitab kohalike ja piirkondlike omavalitsuste olulist osa kohalike haldusüksuste piiridesse jäävate linna- ja muude ökosüsteemide jaoks seatud eesmärkide saavutamisel tehtud edusammude jälgimisel ja nende kohta aru andmisel.
Oluline on tagada, et järelevalve ja aruandlus ei põhjusta tarbetut halduskoormust ning et töö hõlbustamiseks saab kasutada digivahendeid;
5. nõuab, et kohalikud ja piirkondlikud ametiasutused määraksid tihedas koostöös liikmesriikide ja korraldusasutustega oma kohaliku integreeritud linnaarengu raames kindlaks taastatavad ökosüsteemid, sh linna haljasalad ning nende kvantitatiivsed ja kvalitatiivsed arenguvajadused, et tagada kohalike linnakeskkonna ja looduslike tingimuste arvessevõtmine ning õiglane lähenemisviis taastamisele kõigis linna- ja linnalähipiirkondades;
6. kutsub liikmesriike üles tagama, et riiklikes taastamiskavades võetaks arvesse asjaomase maa-ala konkreetseid sotsiaal-majanduslikke, geograafilisi ja keskkonnatingimusi ja -omadusi, kohalikku kogukonda ja piirkondlikku konteksti ning asjakohaseid taastamisvajadusi, eelkõige seoses väga haavatavate ökosüsteemidega, nagu äärepoolseimad piirkonnad, saared, mägipiirkonnad, turbaalad ja märgalad ning muud piirkonnad, kus elab rohkesti endeemilisi või ohustatud liike, samuti linnade ökosüsteemid.
Komitee nõuab, et riiklikes taastamiskavades pöörataks selget tähelepanu eriti haavatavatele ökosüsteemidele, tunnistades nende konkreetseid tingimusi ja taastamisvajadusi;
7. nõuab, et tunnistataks biokultuurilise vastasmõju tähtsust kohaliku identiteedi kujundamisel ning kõrge kultuurilise ja loodusliku väärtusega põllumajandusmaastike edendamisel, sest need on kesksel kohal kultuuriidentiteedi ja ökosüsteemide sidumisel ülemaailmsel tasandil;
8. peab tervitatavaks, et Euroopa Komisjon lisab riiklikku taastamiskavasse ulatusliku mõjuhinnangu, mis on seotud nii subsidiaarsuse kui ka proportsionaalsuse põhimõtte kohaldamisega.
Esitatud põhjendused, mis on seotud selle ettepaneku Euroopa lisaväärtusega ja ELi pädevusest keskkonna ja kliimamuutuste valdkonnas tulenevate meetmete rakendamisega, on kooskõlas subsidiaarsuse ja proportsionaalsuse põhimõttega.
Komitee juhib aga tähelepanu sellele, et ei ole täpsustatud artikli 6 otsest ja kaudset mõju, nagu rahalised tagajärjed ning mõju liikmesriigi sisehaldusele ja kohtusüsteemile;
9. rõhutab ökosüsteemide asendamatut rolli süsiniku talletamisel ja kliimamuutuste mõju eest kaitsmisel.
See ei nõua mitte ainult selliste kahjulike tavade lõpetamist, nagu raadamine, mulla katmine ja turba kaevandamine, vaid ka sihipärast kaitset ja taastamist, nt ojade, turbaalade ja märgalade taastamist;
10. juhib tähelepanu asjaolule, et määruses tuleb arvesse võtta nii riiklikul kui ka kohalikul tasandil esinevaid erinevaid tingimusi ja lähtepositsioone, näiteks haldusjaotust, tihedust ja haljastust, samuti kohalikke ja riiklikke vajadusi.
Seepärast tuleks tugevdada linna- ja kogukonnaarengu integreeritud lähenemisviise kohalikul tasandil.
Mõisted ja nõuded peavad olema selged ja asjakohased kogu liidus;
11. rõhutab, et linnad ja vallad peavad suurendama oma kliimamuutustele vastupanu võimet, kaitstes, edendades ja taastades sinist taristut kanalite ja ojade taaselustamise ning väikeste veekogude loomise kaudu.
Komitee kutsub liikmesriike üles tagama kõnealuse määruse raames, et kõik üle 20 000 elanikuga linnad ja vallad töötaksid välja, võtaksid vastu ja viiksid ellu kavad rohe- ja sinialade kiireks laiendamiseks;
A.
Poliitikameetmete integreerimine ja sidusus
12. kordab, et oluline on integreerida riiklik taastamiskava olemasolevatesse kohalikesse, piirkondlikesse ja muudesse riigi tasandist madalamal tasandil võetavatesse poliitikameetmetesse ja strateegiatesse, ning rõhutab vajadust piisavate vahendite ja mehhanismide järele, et tugevdada määruse kohustuslikkust ja kvalitatiivset tulemuslikkust kohalikul ja piirkondlikul tasandil.
Samal ajal rõhutab komitee, et kohalike ja piirkondlike omavalitsuste suutlikkust aidata kaasa ühiste looduseesmärkide saavutamisele kohalike teadmiste ja kohapeal toimivate lahenduste abil tuleb suurendada, mitte takistada.
Kohalike haldusüksuste haldusstruktuuridest hoolimata tuleb linnapiirkondi käsitleda funktsionaalsete üksustena;
13. rõhutab, et taastamismeetmed, eriti kohalikul tasandil, on osa kliimamuutuste vastastest meetmetest ja linnaplaneerimisest, mida linnad ja piirkonnad peavad rakendama ambitsioonika, halduspiire ületava poliitika kaudu, hinnates seejuures iga meetme üldist tõhusust;